Document ID: 32013D0500

ODLUKA VIJEĆA
od 7. listopada 2013.
o utvrđivanju stajališta koje Europska unija treba zauzeti u Glavnom vijeću Svjetske trgovinske organizacije u vezi sa zahtjevom za produljenje izuzeća WTO-a u odnosu na dodatne autonomne trgovinske povlastice koje je Unija odobrila Republici Moldovi
(2013/500/EU)
VIJEĆE EUROPSKE UNIJE,
uzimajući u obzir Ugovor o funkcioniranju Europske unije, a posebno njegov članak 207. stavak 4. prvi podstavak, u vezi s člankom 218. stavkom 9.,
uzimajući u obzir prijedlog Europske komisije,
budući da:
(1)
Člankom IX. Sporazuma iz Marakeša o osnivanju Svjetske trgovinske organizacije („Sporazum o WTO-u”) utvrđeni su postupci za odobravanje izuzeća koje se tiče multilateralnih trgovinskih sporazuma u prilozima 1.A, 1.B ili 1.C Sporazumu o WTO-u i njihovih priloga.
(2)
Uredba Vijeća (EZ) br. 55/2008 (1) izmijenjena je Uredbom (EU) 581/2011 Europskog parlamenta i Vijeća (2) kako bi se autonomne trgovinske povlastice odobrene Republici Moldovi („Moldova”) produljile do 31. prosinca 2015. te kako bi se prilagodile carinske kvote za određene poljoprivredne proizvode. Uredbom (EZ) br. 55/2008 predviđa se slobodan pristup tržištu Unije za sve proizvode podrijetlom iz Moldove, osim za određene poljoprivredne proizvode navedene u Prilogu I. toj Uredbi. Na proizvode navedene u tom Prilogu primjenjuju se ograničene koncesije u obliku izuzeća od carina u okviru carinskih kvota ili u obliku smanjenja carina. Radi liberalizacije uvoza vina iz Moldove, mogu se usvojiti dodatna proširenja opsega povlastica navedenih u Uredbi (EZ) br. 55/2008.
(3)
Kada se na obveze Unije na temelju članka I. stavka 1. i članka XIII. Općeg sporazuma o carinama i trgovini iz 1994. ne bi u potrebnoj mjeri primjenjivalo izuzeće, tretman koji proizlazi iz tih autonomnih trgovinskih povlastica morao bi se proširiti na sve ostale članice WTO-a.
(4)
U interesu je Unije zatražiti produljenje izuzeća WTO-a u odnosu na autonomne trgovinske povlastice koje je Unija odobrila Moldovi na temelju članka IX. stavka 3. Sporazuma o WTO-u kako bi se Uniji dopustilo da osigura oslobođenje od carine ili povlašteno postupanje za proizvode podrijetlom iz Moldove, uključujući određene poljoprivredne proizvode za koje su odobrene ograničene koncesije, kako je definirano u Prilogu ovoj Odluci, bez potrebe za proširenjem istog oslobođenja od carine ili povlaštenog postupanja na slične proizvode bilo koje druge članice WTO-a do 31. prosinca 2015.
(5)
Unija će podnijeti takav zahtjev WTO-u.
(6)
Stoga je primjereno utvrditi stajalište koje Unija treba zauzeti u Glavnom vijeću WTO-a u vezi s tim zahtjevom,
DONIJELO JE OVU ODLUKU:
Članak 1.
Stajalište koje se treba zauzeti u ime Unije u Glavnom vijeću Svjetske trgovinske organizacije jest zatražiti produljenje, do 31. prosinca 2015., izuzeća WTO-a u odnosu na autonomne trgovinske povlastice koje je Unija odobrila Moldovi za proizvode podrijetlom iz Moldove, uključujući određene poljoprivredne proizvode za koje su odobrene ograničene koncesije kako je navedeno u Prilogu.
To stajalište izražava Komisija.
Članak 2.
Ova Odluka stupa na snagu na dan donošenja.
Sastavljeno u Luxembourgu 7. listopada 2013.

Labels: 13
3
18